b'\n_START_ARTICLE_\nUrmas Tartes\n_START_SECTION_\nEluk\xc3\xa4ik\n_START_PARAGRAPH_\nTartes s\xc3\xbcndis Tartus 19. septembril 1963._NEWLINE_Ta \xc3\xb5ppis N\xc3\xb5o Keskkooli matemaatika ja f\xc3\xbc\xc3\xbcsika eriklassis, mille l\xc3\xb5petas 1982. aastal kuldmedaliga._NEWLINE_P\xc3\xa4rast armeeteenistuse l\xc3\xa4bimist (1983\xe2\x80\x931985) asus ta \xc3\xb5ppima Tartu Riikliku \xc3\x9clikooli bioloogia-zooloogia erialale. Tartes l\xc3\xb5petas \xc3\xbclikooli 1989. aastal cum laude._NEWLINE_1989. aastal asus ta insenerina t\xc3\xb6\xc3\xb6le Zooloogia ja Botaanika Instituuti, kus j\xc3\xb5udis ametis olla ka vanemlaborandi (alates 1991. aasta s\xc3\xbcgisest) ja haldusdirektorina (alates 1992. aasta aprillist)._NEWLINE_Aastatel 1996\xe2\x80\x932004 oli Tartes Zooloogia ja Botaanika Instituudi direktor. 2005\xe2\x80\x932010 t\xc3\xb6\xc3\xb6tas professorina Eesti Maa\xc3\xbclikoolis._NEWLINE_Alates 2010. aasta jaanip\xc3\xa4evast tegutseb vabakutselise loodusemehena.\n_START_SECTION_\nTartes ja fotograafia\n_START_PARAGRAPH_\nFotograafiaga puutus Tartes juba varakult kokku, kuna tema isa ja vend olid aktiivsed harrastusfotograafid. Esimese fotoaparaadi sai ta algklassides ja selleks oli Smena Simvol. Kuna sellises vanuses oli filmide ilmutamine liiga keeruline, rauges aastate m\xc3\xb6\xc3\xb6dudes ka esimene fotograafiaalane huvi._NEWLINE_Huvi tekkis uuesti \xc3\xbclikooli\xc3\xb5pingute ajal, kui teda hakkas huvitama entomoloogia ja oli vaja teha putukakogu. Kuna soov kogu koostamiseks ei olnud n\xc3\xb5nda tugev, et ta oleks olnud valmis selle jaoks putukaid n\xc3\xb5ela otsa ajama, leidis ta, et kollektsiooni v\xc3\xb5ib kokku panna ka fotomaterjalidest. Esimeseks sihip\xc3\xa4raselt tehtud putukapildiks oli 1985. aastal botaanika praktikumi k\xc3\xa4igus Saaremaal Smenaga tehtud foto haavalumikust._NEWLINE_J\xc3\xa4rgmiseks aparaadiks oli juba ZBI-st kasutada saadud Zenit TTL koos vaher\xc3\xb5ngaste ja objektiiviga Helios. Siiski ei olnud ka selle aparaadiga v\xc3\xb5imalik veel v\xc3\xa4ga heal tasemel putukapilte teha. Seej\xc3\xa4rel tutvus Tartes juba p\xc3\xb5hjalikult kogu tolleaegse erialakirjandusega, mida Tartust leida v\xc3\xb5is. Kolleeg Enno Merivee n\xc3\xb5uannetest ajendatult j\xc3\xb5udis ta suurendiobjektiivide kasutamiseni ning aja jooksul paranes tehtavate putukapiltide kvaliteet._NEWLINE_Aastast 2000 hakkasid tema sulest ilmuma looduse lehek\xc3\xbcljed SL \xc3\x95htulehes. Alates 2002. aastast tegutseb Tartes foto\xc3\xb5petajana EestiFoto stuudios. On olnud lektoriks paljudel fotokoolitustel. Ta esineb regulaarselt loodusettekannetega. On olnud mitme fotokonkursi ja Matsalu filmifestivali \xc5\xbe\xc3\xbcrii liige.\n_START_SECTION_\n\xc3\x9chiskondlik tegevus\n_START_PARAGRAPH_\nUrmas Tartes kuulub Eesti Looduseuurijate Seltsi ning on Eesti Teaduste Akadeemia Looduskaitse Komisjoni esimees._NEWLINE_Ta on kuulub Eesti Rooma Klubisse.\n_START_SECTION_\nIsiklikku\n_START_PARAGRAPH_\nUrmas Tartes on abielus ja tal on kaks last.'